Ministru kabineta rīkojuma projekta

**„Par valsts īpašuma objektu Lomonosova ielā nodošanu privatizācijai” sākotnējās ietekmes novērtējuma ziņojums**

|  |
| --- |
|  I. Tiesību akta projekta izstrādes nepieciešamība |
|  1. Pamatojums | Likuma „Par valsts un pašvaldību īpašuma objektu privatizāciju” (turpmāk – Privatizācijas likums) 12.panta pirmajā un otrajā daļā noteikts, ka jebkura fiziskā vai juridiskā persona ir tiesīga ierosināt, iesniedzot privatizācijas ierosinājumu valsts akciju sabiedrībā „Privatizācijas aģentūra” (turpmāk – Privatizācijas aģentūra), jebkura tāda valsts īpašuma objekta privatizāciju, uz kuru attiecināms Privatizācijas likums.Saskaņā ar Privatizācijas likuma 12.panta trešo daļu un Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma (turpmāk – Pabeigšanas likums) 6.panta pirmo daļu, Privatizācijas aģentūra apkopo privatizācijas ierosinājumus un sagatavo Ministru kabineta rīkojuma projektus par valsts īpašuma objektu nodošanu privatizācijai.Ņemot vērā, ka Privatizācijas likuma 9.panta piektajā daļā noteikts, ka valsts īpašuma privatizāciju pārrauga ekonomikas ministrs, Ekonomikas ministrija, atbilstoši Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 11.punkta prasībām, nodrošina attiecīgā Ministru kabineta rīkojuma projekta iesniegšanu izskatīšanai Ministru kabineta sēdē.Pamatojoties uz Privatizācijas likuma 12.panta ceturto un sesto daļu, Pabeigšanas likuma 6.panta piekto daļu, tikai Ministru kabinets var pieņemt lēmumu par attiecīga valsts īpašuma objekta nodošanu privatizācijai vai atteikumu nodot privatizācijai, vienlaicīgi nosakot atsevišķus valsts īpašuma objekta privatizācijas nosacījumus.Pamatojoties uz Administratīvā procesa likuma 51.pantu un 56.panta pirmo daļu, ar saņemtā privatizācijas ierosinājuma reģistrācijas brīdi ir ierosināta administratīvā lieta un to izskata iestāde atbilstoši savai kompetencei.Līdz ar to, Privatizācijas aģentūrai un Ekonomikas ministrijai savas kompetences ietvaros ir pienākums nodrošināt Ministru kabineta rīkojuma projekta par konkrēta valsts īpašuma objekta nodošanu privatizācijai, kas izstrādāts, pamatojoties uz privatizācijas ierosinājumu, iesniegšanu Ministru kabinetam izlemšanai. Atbilstoši Pabeigšanas likuma 6.panta trešajai daļai, Ministru kabinets vai pašvaldības dome, lemjot par valsts vai pašvaldības īpašuma objekta, kā arī apbūvēta un neapbūvēta zemesgabala nodošanu privatizācijai, izvērtē, vai attiecīgais objekts vai zemesgabals ir nepieciešams valsts pārvaldes funkciju vai valsts vai pašvaldības komercdarbības veikšanai saskaņā ar Valsts pārvaldes iekārtas likumu.Atbilstoši likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 8.panta septītajai daļai uz valsts vārda Privatizācijas aģentūras personā zemesgrāmatā tiek ierakstīti privatizācijai nodoti valstij piederoši un piekrītoši neapbūvēti vai apbūvēti zemes gabali. Saskaņā ar likuma „Par nekustamā īpašuma ierakstīšanu zemesgrāmatās” 36.panta otro daļu valsts ēkas (būves) ierakstāmas zemesgrāmatā uz valsts vārda attiecīgas valsts institūcijas personā atbilstoši likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 8.panta noteikumiem.Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 30.panta trešā daļa nosaka, ka zemesgabala pircējs ir tiesīgs īpašuma kompensācijas sertifikātos maksājamo daļu samaksāt *euro*, bet likuma „Par zemes reformu Latvijas republikas pilsētās” 31.panta septītajā un astotajā daļā un likuma „Par valsts un pašvaldību īpašuma objektu” 63.panta sestajā daļā minētajos gadījumos - *euro* maksājamo daļu samaksāt īpašuma kompensācijas sertifikātos. |
|  2. Pašreizējā situācija un problēmas | 1. **Nekustamā īpašuma sastāvs.**

Valsts nekustamais īpašums sastāv no:1) tenisa kortiem (būves kadastra apzīmējums 0100 046 2003 015) Lomonosova ielā 1, Rīgā (turpmāk – Tenisa korti);2) nekustamā īpašuma, kurā ietilpst minētajai būvei piekrītošais zemesgabals (zemes vienības kadastra apzīmējums 0100 046 2036) Lomonosova ielā 1, k-13, Rīgā, 3212 m² platībā (turpmāk – Zemes vienība). (Turpmāk Tenisa korti un Zemes vienība kopā – Valsts īpašuma objekts)**2.Īpašuma tiesības.**Valsts īpašuma objekts nav reģistrēts zemesgrāmatā. Ar Augstākās Tiesas Civillietu tiesu palātas 2012.gada 26.aprīļa spriedumu tika noraidīta sabiedrības ar ierobežotu atbildību „Jumak” prasība (lietā Nr. C04233708) pret Latvijas Republikas Izglītības un zinātnes ministriju, Ekonomikas ministriju, valsts akciju sabiedrību „Valsts nekustamie īpašumi” un valsts akciju sabiedrību „Privatizācijas aģentūra”, ar trešo personu Finanšu ministriju, par īpašuma tiesību atzīšanu uz tenisa kortiem Lomonosova ielā 1, , Rīgā, kā patstāvīgu īpašuma objektu. Augstākās tiesas Senāta senatoru kolēģija 2013.gada 10.jūlijā noraidīja sabiedrības ar ierobežotu atbildību „Jumak” prasību, pieņemot nolēmumu par kasācijas tiesvedības neierosināšanu. Līdz ar to, šā gada 10.jūlijā stājās spēkā Augstākās Tiesas Civillietu tiesu palātas 2012.gada 26.aprīļa spriedums, ar kuru netika atzītas Sabiedrības ar ierobežotu atbildību „Jumak” īpašuma tiesības uz Tenisa kortiem. Pamatojoties uz iepriekšminēto faktu, Ekonomikas ministrija ar 2013.gada 25.oktobra vēstuli Nr. 231.4-1-10756 vērsās pie Valsts zemes dienesta ar lūgumu precizēt kadastra informācijas sistēmas (turpmāk – Kadastrs) datus par Tenisa kortu īpašniekiem, attiecīgi reģistrējot valsts īpašuma tiesības, kā arī, pamatojoties uz Civillikuma 968.pantu, lūdza iekļaut Tenisa kortus nekustamā īpašuma (nekustamā īpašuma kadastra Nr.0100 046 2036 Lomonosova iela 1, k-13, Rīgā, sastāvā, vienlaicīgi slēdzot Kadastrā ierakstu par nekustamo īpašumu (nekustamā īpašuma kadastra Nr. 0100 546 0075) kā pastāvīgu īpašuma objektu. Ar 2013.gada 22.novembra vēstuli Nr.10-02/301050-1/1 Valsts zemes dienesta Rīgas reģionālā nodaļa informēja, ka 2013.gada 15.novembrī veikta datu aktualizācija- dzēsts ēku (būvju) īpašums (būves nekustamais īpašums Nr.0100 546 0075) Lomonosova iela 1, Rīgā. Datu aktualizācijas rezultātā minētā ēku īpašuma sastāvā iepriekš reģistrētā būve - Tenisa korti reģistrēta Kadastrā ar statusu „piederība nav noskaidrota”. Aktualizēt datus Kadastrā par Tenisa kortu piederību reģionālā nodaļa būs tiesīga pēc būves piederību apliecinošu dokumentu saņemšanas.Tā kā uz Tenisa kortiem nav attiecināmi likuma „Par atjaunotā Latvijas Republikas 1937.gada Civillikuma ievada, mantojuma tiesību un lietu tiesību daļas spēkā stāšanās laiku un kārtību” 14.pantā minētie nosacījumi un būve - Tenisa korti nav uzskatāmi par patstāvīgu īpašuma objektu. Saskaņā ar Civillikuma 968. pantu, uz Zemes vienības esošā būve - Tenisa korti piekrīt zemes īpašniekam, kas šajā gadījumā ir valsts.**3. Nekustamā īpašuma valdītājs**Saskaņā ar Izglītības un zinātnes ministrijas 2013.gada 29.augusta vēstulē Nr. 01-10/3840 teikto, pamatojoties uz Ministru kabineta 2010.gada 10.novembra rīkojuma Nr.648 „Par zemes vienību Rīgas administratīvajā teritorijā piederību vai piekritību valstij un nostiprināšanu zemesgrāmatā uz valsts vārda attiecīgās ministrijas vai valsts akciju sabiedrības „Privatizācijas aģentūra” personā” 3.punktu un 3.pielikuma 3.punktu, Zemes vienība (zemes vienības kadastra apzīmējums 0100 046 2036) 0.3212 m² platībā Lomonosova ielā 1, k-13, Rīgā, ir saglabāta valsts īpašumā un nodota Izglītības un zinātnes ministrijas valdījumā, kā arī atrodas Izglītības un zinātnes ministrijas centrālā aparāta bilancē.Savukārt Tenisa korti neatrodas Izglītības un zinātnes ministrijas vai tās padotībā esošo iestāžu bilancē. Līdz ar to, pašlaik nav iespējams izpildīt Civillikuma 968.pantu un ievērojot likuma „Par nekustamā īpašuma ierakstīšanu zemesgrāmatā” 36.panta pirmās daļas 6.punktu, attiecīgi nostiprināt valsts piekritību (piederību) nekustamā īpašuma valsts kadastra informācijas sistēmā.**4. Privatizācijas ierosinātājs**Privatizācijas aģentūras Privatizācijas ierosinājumu reģistrā 2006.gada 10.janvārī reģistrēts sabiedrības ar ierobežotu atbildību „Baltijas Krievu institūts” (Reģ.Nr. 40003101808) privatizācijas ierosinājums (reģistrēts ar Nr.1.47) par tenisa kortu Lomonosova ielā 1, , Rīgā, nodošanu privatizācijai. 1. **Noma.**

Valsts īpašuma objekts nav iznomāts.**6. Pirmpirkuma tiesības**Saskaņā ar Privatizācijas likuma 17.pantu nav subjekta, kuram varētu tikt atzītas pirmpirkuma tiesības. |
| 3. Saistītie politikas ietekmes novērtējumi un pētījumi | Nav. |
| 4. Tiesiskā regulējuma mērķis un būtība | Ministru kabineta rīkojuma projekts paredz nodot privatizācijai un ierakstīt zemesgrāmatā uz valsts vārda Privatizācijas aģentūras personā valsts īpašuma objektu.  |
| 5. Projektā iesaistītās institūcijas | Privatizācijas aģentūra un Izglītības un zinātnes ministrija.  |
| 6. Iemesli, kādēļ netika nodrošināta sabiedrības līdzdalība | Jautājuma būtība skar Ministru kabineta tiesības pieņemt lēmumu nodot privatizācijai vai atteikt nodot privatizācijai valsts īpašuma objektu, pamatojoties uz Privatizācijas likuma 12.panta pirmo, ceturto un sesto daļu un Pabeigšanas likuma 6.panta piekto daļu. Līdz ar to šis jautājums neparedz ieviest izmaiņas, kas varētu ietekmēt sabiedrības intereses. |
|  7. Cita informācija | Nav. |

**Anotācijas II, III, IV, V un VI sadaļa – projekts šīs jomas neskar.**

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. Projekta izpildē iesaistās institūcijas | Ministru kabineta rīkojuma projekta izpildi nodrošinās Izglītības un zinātnes ministrija un Privatizācijas aģentūra  |
|  2. Projekta izpildes ietekme uz pārvaldes funkcijām | Projekts šo jomu neskar. |
| 3. Projekta izpildes ietekme uz pārvaldes institucionālo struktūru.Jaunu institūciju izveide | Projekts šo jomu neskar. |
| 4. Projekta izpildes ietekme uz pārvaldes institucionālo struktūru.Esošo institūciju likvidācija | Projekts šo jomu neskar. |
| 5. Projekta izpildes ietekme uz pārvaldes institucionālo struktūru.Esošo institūciju reorganizācija | Projekts šo jomu neskar. |
|  6. Cita informācija | Nav. |

**Ekonomikas ministrs V.Dombrovskis**

**Vīza: Valsts sekretārs M.Lazdovskis**

14.04.2014. 08:30

1246

Drāke; 67013162

Martins.Drake@em.gov.lv